На основу члана 18. став 5. Закона о социјалном предузетништву („Службени гласник РС”, број 14/22) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 − УС, 44/14 и 30/18 − др. закон),

Влада доноси

УРЕДБУ

О УСЛОВИМА, КРИТЕРИЈУМИМА И ПОСТУПКУ ЗА ОСТВАРИВАЊЕ ПРАВА НА ДОДЕЛУ СРЕДСТАВА ЗА ПОДСТИЦАЊЕ РАЗВОЈА СОЦИЈАЛНОГ ПРЕДУЗЕТНИШТВА

Члан 1.

Овом уредбом прописују се услови, критеријуми и поступак за остваривање права на доделу средстава за подстицање развоја социјалног предузетништва која се обезбеђују из средстава буџета Републике Србије и из средстава утврђених буџетом аутономне покрајине и јединица локалне самоуправе (у даљем тексту: средства буџета).

Члан 2.

Средствима буџета обезбеђује се активна подршка субјектима социјалног предузетништва.

Корисник средстава буџета у чијем буџету су обезбеђена средства (у даљем тексту: надлежни орган и организација) за пружање активне подршке субјектима социјалног предузетништва, подстиче пројекте које реализују субјекти социјалног предузетништва, чији је циљ стварање нових и иновативних могућности за добробит друштва, решавање друштвених проблема, појединаца или друштвено осетљивих група, спречавање настајања социјалне искључености и отклањање последица, јачање сарадње локалне самоуправе и невладиног сектора, као и остварење других идентификованих општих интереса унутар локалне заједнице и на покрајинском и републичком нивоу.

Члан 3.

Средства буџета, као и средства за подстицање развоја социјалног предузетништва, која се обезбеђују из поклона, донација и других извора, ако давалац средстава не одлучи о друкчијем распореду, додељују се у складу са условима, критеријумима и поступком за доделу средстава утврђеним овом уредбом и расположивим средствима, у складу са прописима о додели помоћи мале вредности (de minimis помоћ).

Члан 4.

Избор пројеката који ће се финансирати средствима буџета врши се применом следећих критеријума:

1) референце пројекта: област/и у којој се реализује, дужина трајања, број корисника и његова одрживост;

2) циљеви који се постижу: задовољавање општег интереса, остварење друштвене улоге социјалног предузетништва, утицај на остварење социјалне, радне, културне, економске и друге интеграције припадника друштвено осетљивих група, утицај на решавање идентификованих проблема на локалном, покрајинском и републичком нивоу, степен унапређења стања у области у којој се пројекат спроводи;

3) суфинансирање пројекта из других извора, у случају недостајућег дела средстава за финансирање пројекта;

4) законитост и ефикасност коришћења средстава и одрживост ранијих пројеката: ако су раније коришћена средства буџета, да ли су испуњене уговорне обавезе.

Ближа мерила за избор пројекта применом критеријума из става 1. овог члана, као и допунске критеријуме који су специфични за одређену област утврђује јавним конкурсом надлежни орган, односно организација.

Члан 5.

Средства буџета могу бити додељена предузетнику или правном лицу које је стекло статус субјекта социјалног предузетништва (у даљем тексту: корисник средстава), без обзира на регистровану претежну, односно привредну или другу делатност коју обавља.

Корисник средстава из става 1. овог члана мора да испуни следеће услове:

1) да има седиште на територији Републике Србије;

2) да је регистрован као субјекат социјалног предузетништва у надлежном регистру, а да послује као активан предузетник или правно лице најмање годину дана;

3) да против њега није покренут претходни стечајни поступак, реорганизација, стечај или ликвидација, у складу са прописима којима се уређују стечај и ликвидација;

4) да му у текућој и претходне две фискалне године нису додељена средства за исте намене из буџета Републике Србије, буџета аутономне покрајине, односно буџета јединице локалне самоуправе, осим у случају суфинансирања истих пројеката и/или активности које су усмерене за развој, односно унапређење пословања субјекта социјалног предузетништва, које тај субјект доказује;

5) да му рачуни нису у блокади ради извршења принудне наплате.

Члан 6.

Додела средстава за подстицање пројекта врши се на основу јавног конкурса који расписује надлежни орган, односно организација и оглашава на званичној интернет страници тог органа и организације.

Конкурс садржи, нарочито, податке о: једној или више области од општег интереса, могућем учеснику конкурса, року за подношење пријава, обиму и намени средстава која се додељују, распону средстава који може бити додељен подносиоцу захтева, прегледу конкурсне документације коју је потребно доставити уз попуњен образац предлога пројекта, трајању пројекта, ближим мерилима и допунским критеријумима чијом применом се врши вредновање пријављених пројеката, са јасним системом за вредновање сваког појединачног критеријума, начину подношења пријаве, а може да садржи и друге податке од значаја за спровођење конкурса.

Конкурсом се као услов не може постављати регистрација конкретне претежне, односно привредне или друге делатности у одговарајућем статусном регистру, већ искључиво одговарајуће искуство у обављању конкретне делатности, од значаја за политику подстицаја.

Члан 7.

Субјекат социјалног предузетништва – учесник конкурса подноси пријаву надлежном органу, односно организацији.

Пријава се подноси у року који не може бити краћи од 15 дана од дана објављивања конкурса.

Члан 8.

За спровођење конкурса надлежни орган, односно организација образује конкурсну комисију (у даљем тексту: комисија) и својим актом ближе уређује састав, број чланова, као и друга питања од значаја за рад комисије.

Чланови комисије дужни су да потпишу изјаву да немају приватни интерес у вези са радом и одлучивањем комисије, односно спровођењем конкурса (Изјава о непостојању сукоба интереса).

Именовано лице не може предузимати радње у својству члана комисије пре него што потпише Изјаву из става 2. овог члана.

Члан 9.

Комисија утврђује прелиминарну листу вредновања и рангирања пријављених пројеката у року који не може бити дужи од 60 дана од дана истека рока за подношење пријаве.

Одлуку о одобравању средстава у складу са овом уредбом, доноси овлашћено лице надлежног органа, односно организације у року од 10 дана од дана утврђивања прелиминарне листе из става 1. овог члана, на предлог комисије.

Листа и одлука из става 2. овог члана објављује се на званичној интернет страници надлежног органа, односно организације и на порталу е-Управа.

Учесници конкурса имају право увида у поднете пријаве и приложену документацију у року од три радна дана од дана објављивања листе и одлуке из става 3. овог члана.

Против одлуке из става 2. овог члана може се покренути управни спор.

Члан 10.

Средства која се, у складу са овом уредбом, одобре за реализацију пројекта јесу наменска средства и могу да се користе искључиво за реализацију пројекта и у складу са уговором који се закључује између надлежног органа, односно организације и корисника средстава.

Уговором се уређују међусобна права, обавезе и одговорности уговорних страна, а нарочито: утврђен предмет пројекта, рок у коме се пројекат реализује, конкретне обавезе уговорних страна, износ средстава и начин обезбеђења и преноса средстава, инструменти обезбеђења за случај ненаменског трошења средстава обезбеђених за реализацију пројекта, односно за случај неизвршења уговорне обавезе – предмета пројекта и повраћај неутрошених средстава и др.

Члан 11.

Надлежни орган, односно организација прати реализацију пројекта за који су одобрена средства у складу са овом уредбом.

Праћење реализације пројекта обухвата:

1) обавезу корисника средстава да обавештава и доставља извештаје надлежни орган, односно организацију о реализацији пројекта, у складу са уговором;

2) најављене мониторинг посете представника надлежног органа, односно организације;

3) обавезу корисника средстава да, на писани захтев, омогући представницима надлежног органа, односно организације да изврше увид у релевантну документацију насталу у току реализације пројекта;

4) друге активности предвиђене уговором.

Члан 12.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-1918/2024

У Београду, 8. марта 2024. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |